b'\n_START_ARTICLE_\nEfter syndefallet\n_START_PARAGRAPH_\nEfter syndefallet (engelsk: After the Fall) er et teaterstykke som hadde premiere p\xc3\xa5 Broadway 23. januar 1964. Elia Kazan hadde regien, mens Repertory Theatre of Lincoln Center var produsent. I hovedrollene spilte Barbara Loden og Jason Robards, mens Faye Dunaway hadde en mindre rolle. Arthur Miller baserte angivelig manuset p\xc3\xa5 det mislykkede ekteskapet sitt med Marilyn Monroe. Produksjonen ble avsluttet 29. mai 1965 etter 208 forestillinger.\n_START_SECTION_\nHandling\n_START_PARAGRAPH_\nHandlingen foreg\xc3\xa5r inni hodet p\xc3\xa5 den j\xc3\xb8diske intellektuelle mannen Quentin fra New York. Han pr\xc3\xb8ver \xc3\xa5 finne ut om han skal gifte seg med sin nye kj\xc3\xa6reste Holga. Teaterstykket har blitt kritisert for \xc3\xa5 v\xc3\xa6re altfor likt Millers eget liv, spesielt rollefiguren Maggies selvmord som er sv\xc3\xa6rt likt Monroes. Det er ogs\xc3\xa5 kjent for \xc3\xa5 v\xc3\xa6re vanskelig \xc3\xa5 f\xc3\xb8lge med p\xc3\xa5 ettersom det ikke f\xc3\xb8lger et tradisjonelt handlingsm\xc3\xb8nster, og ofte er surrealistisk. Alle scenene, utenom den siste, foreg\xc3\xa5r inni hodet p\xc3\xa5 protagonisten. P\xc3\xa5 scenen ble dette vist som en stol foran et vakt\xc3\xa5rn i en konsentrasjonsleir. Dette er igjen omgitt av en gigantisk vindeltrapp. Handlingen foreg\xc3\xa5r over en lengre periode, og rollefigurene dukker opp etterhvert som protagonisten husker dem og forsvinner ofte f\xc3\xb8r historiene deres er l\xc3\xb8st, f\xc3\xb8r de plutselig kan dukke opp igjen p\xc3\xa5 et senere tidspunkt.\n_START_SECTION_\nAndre versjoner\n_START_PARAGRAPH_\nTV-filmen After the Fall fra 1974, med Faye Dunaway, Christopher Plummer, Bibi Andersson og Brooke Shields i hovedrollene, er basert p\xc3\xa5 teaterstykket. Den 25. juni 2004 hadde en nyoppsetning av teaterstykket premiere p\xc3\xa5 Broadway. Produksjonen ble avsluttet 12. september 2004 etter 53 forestillinger.'